《题中秋宴别卷赠杨文英应贡之京》
明代·王佐

三秋已半无炎暑，皎月行空净如洗。主人是夜绮筵开，如在广寒宫阙里。

妙舞清歌乐未央，翻翻桂子飘清香。银蟾影落金樽酒，露华凉滴紫罗裳。

翛翛轻吹摇庭竹，云母屏间莹如玉。坐中急管间繁弦，花底绛纱笼凤烛。

主人欲作朝天行，会我宾朋陈别情。以兹罄饮不辞酌，况值良宵对月明。

明月满地琼瑶色，类子文光初奋迹。白璧离尘瑞影增，青萍出匣寒芒溢。

酒酣为道行边程，吴山潞水蓟阳城。虎拜玉阶三策献，赢取青钱万选名。

人生得志无逾此，肯学鹪鹩栖棘枳。尧舜君民当此时，要使勋名昭太史。

作者简介：元明间广东南海人，字彦举。与孙蕡齐名，结诗社于南园，开抗风轩以延一时名士，时谓构辞敏捷，王不如孙；句意沉著，孙不如王。元末为何真掌书记，劝真降明。洪武六年征为给事中，以不乐枢要，乞归。有《听雨轩集》、《瀛洲集》。